Imtella' Frar 4, 2021 Rapport: Antonia Micallef Kenneth Cassar ta' 40 sena mill-Isla, tressaq il-Qorti mixli b'sensiela ta' akkużi ta' vjolenza domestika fuq omm it-tliet uliedu. Minkejja li hu projbit b'ordni tal-Qorti sabiex ma jersaqx lejn il-lokalità fejn tgħix l-ex sieħba miegħu, ilbieraħ għall-ħabta tas-siegħa ta' filgħodu huwa mar Marsaskala u ta fastidju lill-ex sieħba tiegħu, ikkaġunalha biża' li se tintuża vjolenza kontriha u li heddidha. Quddiem il-Maġistrat Astrid May Grima, Cassar ġie mixli wkoll li għamel għal omm wliedu b'sikkina u fera ħafif kemm lilha kif ukoll il-wild il-kbir tagħhom. L-Ispettur Eman Hayman akkużah ukoll li għamel ħsara fil-bieb ta' barra tal-appartament, li għajjar lill-ex sieħba u inġurjha, li kiser il-bon ordni u l-mistrieħ tan-nies. Permezz tal-avukat difensur Mario Mifsud, Cassar wieġeb mhux ħati għal dawn l-akkużi u oħrajn ta' ksur ta' ordni ta' protezzjoni, ksur ta' kundizzjonijiet marbuta mal-ħelsien mill-arrest u li sar riċediv. F'Novembru ta' tliet snin ilu, Cassar kien weħel sitt ġimgħat ħabs wara li fl-għassa tal-Pulizija hedded lill-ex sieħba meta qalilha biex "tipprepara ruħha għax hi għal taħt it-trab". Cassar kien akkużat b'diversi reati oħra li jmorru lura għal Settembru 2014, fosthom li qabad arma fil-forma ta' turnavit kontra martu u l-kunjata, kif ukoll li kiser l-ordni ta' protezzjoni ta' sentejn u li huwa riċediv. Sitt ġimgħat ħabs wara li hedded lil martu li se tmur taħt it-trab Jinżamm arrestat fuq akkużi li laqat tliet karozzi u baqa' sejjer